Správa zo zahraničnej pracovnej cesty
1.  Účastník ZPC:
prof. Ing. Peter Plavčan, CSc, Ministerstvo školstva, vedy, výskumu a športu SR – sekcia vysokých škôl,  Stromová 1, 813 30 Bratislava, generálny riaditeľ sekcie, Aj
2.  Zahraničná pracovná cesta:
Rumunsko, Bukurešť, 25. 04. – 27. 04. 2012, Ministerstvo školstva, Rumunsko, zasadnutie rady ministrov zodpovedných za vysokoškolské vzdelávanie 
3.  Rámcový program pobytu:
25. 04. 2012 – cesta na rokovanie,
26. 04. 2012 - rokovanie, 
27. 04. 2012 – rokovanie, cesta späť
4.  Stručný priebeh rokovaní, resp.  študijného pobytu:
Priebeh rokovania sa uskutočnil podľa programu. 
V prvý deň konferencie sa v dopoludňajších hodinách konalo zasadnutie Bologna Folow Up Group (BFUG), ktoré malo za cieľ dopracovať finálnu verziu bukurešťského komuniké ministrov zodpovedných za vysokoškolské vzdelávanie ku konsolidácii európskeho vysokoškolského priestoru. K textu dokumentu boli diskutované pripomienky nemeckej delegácie, ktoré sa týkali zodpovednosti za financovanie vysokoškolského vzdelávania a námety na zjednodušenie uznávania dokladov o vzdelaní na účely ďalšieho pokračovania v štúdiu vo vyššom stupni vzdelávania. Boli predložené aj niektoré ďalšie námety, ktoré nenašli v pléne BFUG ohlas – návrhy na zmeny textu, ktoré neznamenali vecnú zmenu obsahu dokumentu. 
Po privítaní a schválení programu stretnutia ministrov zodpovedných za vysokoškolské vzdelávanie boli prezentované vystúpenia na tému stratégie mobilít pre európsky vysokoškolský priestor 2020, ďalej k mobilite na lepšie vzdelávanie, implementáciu bolonského procesu v národných štátoch, ktoré pristúpili k bolonskému procesu, dokument k bolonskému fóru a k téme európskeho vysokého školstva na križovatke: medzi bolonským procesom a národnými reformami. Základným cieľom stratégie mobilít pre európsky vysokoškolský priestor je dosiahnutie cieľa v roku 2020, a to 20% študentov počas štúdia strávili jeho časť na mobilite na inej vysokej škole. Ďalej boli prezentované fakty a analýzy o implementácii bolonského procesu na národnej úrovni, a to aj z pohľadu ESU – európskej únie študentov. Tieto dokumenty boli pripravené prevažne na základe štatistických ukazovateľov podľa Eurostat, Eurostudent a Eurydice spoločnou pracovnou skupinou.  Dokument k bolonskému fóru – The Bologna Policy Forum Statement sa vyjadruje k k externej dimenzii bolonského procesu. Téma európske vysoké školstvo na križovatke priniesla fakty o štruktúre zmien v národných štátoch ako inšpiráciu na ďalší postup v tejto oblasti. 
V ďalšom priebehu rokovania sa diskutovalo k obsahu bukurešťského komuniké ministrov zodpovedných za vysokoškolské vzdelávanie. Slovenská delegácia podporila spoločne so zástupcom Študentskej rady vysokých škôl návrhy na takú úpravu komuniké, v ktorom sa zdôrazňuje zodpovednosť štátu za financovanie vysokoškolského vzdelávania z verejných zdrojov.  Ďalej podporila vo vystúpení návrh na budúce automatické uznávanie dokladov na akademický účel v rámci európskeho priestoru vysokoškolského vzdelávania s tým, že uviedla príklad dobrej praxe v SR, a to automatické uznávanie tretieho stupňa vysokoškolského vzdelania, ak bolo nadobudnuté v členskom štáte Európskej únie a na štátom uznanej vysokej škole v akreditovanom študijnom programe, čo sa stretlo so všeobecným záujmom. Komuniké bolo v inovovanom znení po dlhšej diskusii aj schválené.
V rámci rokovania bolo uskutočnené pracovné stretnutie s predstaviteľmi EQAR, slovenská strana vyjadrila predbežný záujem  o členstvo v tejto organizácii. 

 5.  Odporúčané závery:
Dokumenty schválené na ministerskej konferencii v Bukurešti sú podkladom na ďalšiu orientáciu vysokoškolskej politiky v Slovenskej republike na kvalitatívnu reformu vysokoškolského vzdelávania a vedy. Aj ďalšia činnosť v oblasti vysokoškolských politík v ostatných štátoch bolonského procesu bude zohľadňovať odporúčania z komuniké ministrov, ktoré je orientované na pokračovanie bolonského procesu v smere ďalšieho koordinovaného rozvíjania európskeho vysokoškolského a výskumného priestoru. 
6.   Prehľad prinesenej dokumentácie a miesto jej uloženia
Dokumentácia je uložená na sekcii vysokých škôl.
7.   Osobitne vyhodnotený očakávaný prínos ZPC
Cesta splnila svoj účel.
8.    Spôsob zverejnenia výsledkov ZPC, prenos získaných informácií
Ministerstvo školstva, vedy, výskumu a športu SR uplatní schválené medzinárodné dokumenty a nové poznatky pri rozpracovaní dokumentov ďalšieho rozvoja vysokoškolského vzdelávania v koncepčných dokumentoch a právnych predpisoch.
Správu vypracoval: Peter Plavčan
Dátum: 11. 5. 2012
Správu schválil: p. Ivan Stankovský